62021CJ0205_RES
Kawża C‑205/21
V.S.
(talba għal deċiżjoni preliminari, imressqa mill-iSpetsializiran nakazatelen sad)
Sentenza tal-Qorti tal-Ġustizzja (Il-Ħames Awla) tas‑26 ta’ Jannar 2023
“Rinviju għal deċiżjoni preliminari – Protezzjoni ta’ persuni fiżiċi fir-rigward tal-ipproċessar ta’ data personali – Direttiva (UE) 2016/680 – Artikolu 4(1)(a) sa (c) – Prinċipji relatati mal-ipproċessar ta’ data personali – Limitazzjoni tal-għanijiet – Minimizzazzjoni tad-data – Artikolu 6(a) – Distinzjoni ċara bejn id-data personali ta’ kategoriji differenti ta’ persuni – Artikolu 8 – Legalità tal-ipproċessar – Artikolu 10 – Traspożizzjoni – Ipproċessar ta’ data bijometrika u ta’ data ġenetika – Kunċett ta’ ‘ipproċessar awtorizzat mid-dritt ta’ Stat Membru’ – Kunċett ta’ ‘ħtieġa konkreta’ – Setgħa diskrezzjonali – Karta tad-Drittijiet Fundamentali tal-Unjoni Ewropea – Artikoli 7, 8, 47, 48 u 52 – Dritt għal protezzjoni ġudizzjarja effettiva – Preżunzjoni ta’ innoċenza – Limitazzjoni – Reat kriminali intenzjonali suġġett għal prosekuzzjoni ex officio – Persuni mixlija – Ġbir ta’ data fotografika u ta’ marki tas-swaba’ għall-finijiet tar-reġistrazzjoni tagħha u teħid ta’ kampjun bijoloġiku għall-istabbiliment ta’ profil tad-DNA – Proċedura ta’ eżekuzzjoni forzata tal-ġbir – Natura sistematika tal-ġbir”
Approssimazzjoni tal-leġiżlazzjonijiet – Protezzjoni ta’ persuni fiżiċi fir-rigward tal-ipproċessar ta’ data personali – Direttiva 2016/680 – Ipproċessar ta’ kategoriji speċjali ta’ data – Awtorizzazzjoni ta’ dan l-ipproċessar mid-dritt ta’ Stat Membru – Leġiżlazzjoni nazzjonali li timponi l-ġbir, mill-awtoritajiet tal-pulizija ta’ Stat Membru, tad-data bijometrika u ġenetika tal-persuni mixlija, għall-finijiet tar-reġistrazzjoni tagħha – Dispożizzjonijiet nazzjonali li jirreferu għar-Regolament 2016/679, filwaqt li jirriproduċu l-kontenut tad-Direttiva 2016/680 – Ammissibbiltà – Kundizzjonijiet
(Karta tad-Drittijiet Fundamentali tal-Unjoni Ewropea, Artikolu 52; Regolament tal-Parlament Ewropew u tal-Kunsill 2016/679, Artikolu 9; Direttiva tal-Parlament Ewropew u tal-Kunsill 2016/680, il-punt 7 tal-Artikolu 3 u Artikolu 10(a))
(ara l-punti 62 sa 67, 72 sa 76 u d-dispożittiv 1)
Atti tal-istituzzjonijiet – Direttivi – Implimentazzjoni mill-Istati Membri – Direttiva li tipprevedi l-implimentazzjoni tagħha li jsir riferiment għaliha fid-dispożizzjonijiet nazzjonali ta’ traspożizzjoni – Effett – Obbligu għall-Istati Membri li jadottaw att pożittiv ta’ traspożizzjoni tad-direttiva – Rekwiżit ta’ riferiment għad-direttiva fid-dispożizzjonijiet nazzjonali li jawtorizzaw l-ipproċessar ta’ data personali li taqa’ fil-kamp ta’ applikazzjoni ta’ din id-direttiva – Assenza
(it-tielet paragrafu tal-Artikolu 288 TFUE; Direttiva tal-Parlament Ewropea u tal-Kunsill 2016/680, it-tieni subparagrafu tal-Artikolu 63(1))
(ara l-punti 68 sa 71)
Approssimazzjoni tal-leġiżlazzjonijiet – Protezzjoni tal-persuni fiżiċi fir-rigward tal-ipproċessar ta’ data personali fil-qasam kriminali – Direttiva 2016/680 – Obbligu li ssir distinzjoni bejn il-kategoriji differenti ta’ persuni kkonċernati – Portata – Leġiżlazzjoni nazzjonali li timponi l-ġbir, mill-awtoritajiet tal-pulizija ta’ Stat Membru, tad-data bijometrika u ġenetika tal-persuni mixlija, għall-finijiet tar-reġistrazzjoni tagħha – Leġiżlazzjoni li tipprevedi proċedura ta’ eżekuzzjoni forzata tal-ġbir – Setgħa tal-qorti nazzjonali li tevalwa l-eżistenza ta’ raġunijiet serji dwar il-ħtija tal-persuna kkonċernata – Assenza – Ammissibbiltà – Kundizzjonijiet – Rispett tad-dritt għall-protezzjoni ġudizzjarja effettiva u tal-preżunzjoni ta’ innoċenza
(Karta tad-Drittijiet Fundamentali tal-Unjoni Ewropea, Artikoli 47 u 48; Direttiva tal-Parlament Ewropew u tal-Kunsill 2016/680, Artikolu 6a u Artikolu 54)
(ara l-punti 82 sa 110, u d-dispożittiv 2)
Approssimazzjoni tal-leġiżlazzjonijiet – Protezzjoni tal-persuni fiżiċi fir-rigward tal-ipproċessar ta’ data personali fil-qasam kriminali – Direttiva 2016/680 – Ipproċessar ta’ kategoriji speċjali ta’ data – Ipproċessar awtorizzat biss fil-każ ta’ ħtieġa konkreta – Kunċett – Portata – Kundizzjonijiet imsaħħa ta’ legalità tal-ipproċessar – Limitazzjoni tal-għanijiet – Minimizzazzjoni tad-data – Leġiżlazzjoni nazzjonali li tipprevedi l-ġbir sistematiku ta’ data bijometrika u ġenetika ta’ kull persuna mixlija għal reat intenzjonali suġġett għal prosekuzzjoni ex officio għall-finijiet tar-reġistrazzjoni tagħha – Inammissibbiltà
(Direttiva tal-Parlament Ewropew u tal-Kunsill 2016/680, premessi 26 u 37 u Artikolu 4(1)(a) sa (c), Artikolu 8(1) u (2) u Artikolu 10)
(ara l-punti 116 sa 135, u d-dispożittiv 3)
Sunt
Il-ġbir sistematiku tad-data bijometrika u ġenetika ta’ kull persuna mixlija għall-finijiet tar-reġistrazzjoni tagħha mill-pulizija huwa kuntrarju għall-ħtieġa li tiġi żgurata protezzjoni ikbar fir-rigward tal-ipproċessar ta’ data sensittiva ta’ natura personali.
Fil-kuntest ta’ proċeduri kriminali għal frodi fiskali mibdija mill-awtoritajiet Bulgari, V. S. ġiet mixlija bil-parteċipazzjoni allegata tagħha fi grupp kriminali organizzat, ikkostitwit bi skop ta’ lukru, għat-twettiq ta’ reati b’mod miftiehem fit-territorju Bulgaru. Wara li hija ġiet mixlija, il-pulizija Bulgara talbet lil V. S. tissottometti ruħha għall-ġbir tad-data tal-marki tas-swaba’ u fotografika tagħha għall-finijiet tar-reġistrazzjoni tagħha u għal teħid ta’ kampjun għall-istabbiliment tal-profil tad-DNA tagħha. V. S. opponiet dan il-ġbir.
Billi bbażaw ruħhom fuq il-leġiżlazzjoni nazzjonali li tipprevedi r-“reġistrazzjoni mill-pulizija” ta’ persuni mixlija għal reat kriminali intenzjonali suġġett għal prosekuzzjoni ex officio, l-awtoritajiet tal-pulizija talbu lill-iSpetsializiran nakazatelen sad (il-Qorti Kriminali Speċjalizzata, il-Bulgarija) tawtorizza l-eżekuzzjoni forzata tal-ġbir tad-data ġenetika u bijometrika ta’ V. S. Kienu biss il-kopji tad-digriet tal-att ta’ akkuża tagħha u tar-rifjut tagħha għall-ġbir tad-data tagħha li ġew annessi mar-rikors tal-awtoritajiet tal-pulizija.
Dik il-qorti kellha dubji dwar il-kompatibbiltà tal-leġiżlazzjoni Bulgara applikabbli għal din ir-“reġistrazzjoni mill-pulizija” mad-Direttiva 2016/680 (
1
), moqrija fid-dawl tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), u, konsegwentement, ressqet talba għal deċiżjoni preliminari quddiem il-Qorti tal-Ġustizzja.
Fis-sentenza tagħha, il-Qorti tal-Ġustizzja ppreċiżat, qabelxejn, il-kundizzjonijiet li fihom l-ipproċessar ta’ data bijometrika u ġenetika mill-awtoritajiet tal-pulizija jista’ jitqies li jkun awtorizzat mid-dritt ta’ Stat Membru, fis-sens tad-Direttiva 2016/680. Sussegwentement, hija tat deċiżjoni dwar l-implimentazzjoni tar-rekwiżit, imsemmi f’din id-direttiva, dwar l-ipproċessar ta’ data ta’ kategorija ta’ persuni li fir-rigward tagħhom ikun hemm raġunijiet serji sabiex jitqies li dawn ikunu involuti f’reat kriminali u dwar ir-rispett tad-dritt għal protezzjoni ġudizzjarja effettiva kif ukoll tal-prinċipju ta’ preżunzjoni ta’ innoċenza fil-każ fejn il-leġiżlazzjoni nazzjonali tippermetti lill-qorti nazzjonali kompetenti tawtorizza l-ġbir forzat ta’ din id-data, meqjusa bħala “sensittiva” mil-leġiżlatur tal-Unjoni. Fl-aħħar nett, hija indirizzat il-kwistjoni tal-kompatibbiltà tal-leġiżlazzjoni nazzjonali li tipprevedi l-ġbir sistematiku ta’ din id-data mad-dispożizzjonijiet tad-Direttiva 2016/680 li jirrigwardaw l-ipproċessar tagħha, fid-dawl tal-prinċipji applikabbli għaliha.
Il‑kunsiderazzjonijiet tal‑Qorti tal-Ġustizzja
Qabel kollox, il-Qorti tal-Ġustizzja kkonstatat li d-Direttiva 2016/680, moqrija fid-dawl tal-Karta (
2
), għandha tiġi interpretata fis-sens li l-ipproċessar ta’ data bijometrika u ġenetika mill-awtoritajiet tal-pulizija fid-dawl tal-attivitajiet ta’ investigazzjoni tagħhom, għall-finijiet tal-ġlieda kontra l-kriminalità u taż-żamma tal-ordni pubbliku, huwa awtorizzat mid-dritt ta’ Stat Membru, sa fejn id-dritt tiegħu jinkludi bażi legali suffiċjentement ċara u preċiża sabiex jiġi awtorizzat l-imsemmi pproċessar. Il-fatt li l-att leġiżlattiv nazzjonali li jkun fih tali bażi legali jirreferi, barra minn hekk, għar-Regolament Ġenerali dwar il-Protezzjoni tad-Data (
3
), u mhux għad-Direttiva 2016/680, ma huwiex ta’ natura, fih innifsu, li jikkontesta l-eżistenza ta’ tali awtorizzazzjoni, sa fejn mill-interpretazzjoni tad-dispożizzjonijiet kollha applikabbli tad-dritt nazzjonali jirriżulta, b’mod suffiċjentement ċar, preċiż u inekwivoku, li l-ipproċessar ta’ data bijometrika u ġenetika inkwistjoni jaqa’ fil-kamp ta’ applikazzjoni ta’ din id-direttiva, u mhux tal-GDPR.
F’dan il-kuntest, fid-dawl tal-fatt li l-leġiżlazzjoni nazzjonali rilevanti kienet tirreferi għad-dispożizzjonijiet tal-GDPR li jirregolaw l-ipproċessar ta’ data sensittiva, filwaqt li tirriproduċi l-kontenut tad-dispożizzjonijiet tad-Direttiva 2016/680 li jirrigwardaw l-ipproċessar tal-istess data (
4
), il-Qorti tal-Ġustizzja rrilevat li dawn id-dispożizzjonijiet ma kinux ekwivalenti. Fil-fatt, filwaqt li l-ipproċessar ta’ data sensittiva mill-awtoritajiet kompetenti għal finijiet b’mod partikolari ta’ prevenzjoni u ta’ identifikazzjoni ta’ reati kriminali li jaqgħu taħt id-Direttiva 2016/680 jista’ jiġi awtorizzat biss fil-każ ta’ ħtieġa konkreta u għandu jkun irregolat minn salvagwardji xierqa u previst mid-dritt tal-Unjoni jew mid-dritt ta’ Stat Membru, il-GDPR jistabbilixxi, fuq livell ta’ prinċipju, projbizzjoni fir-rigward tal-ipproċessar ta’ din id-data, flimkien ma’ lista ta’ eċċezzjonijiet. Għalkemm il-leġiżlatur nazzjonali jista’ jipprevedi, fil-kuntest tal-istess strument leġiżlattiv, l-ipproċessar ta’ data personali għal finijiet li jaqgħu taħt id-Direttiva 2016/680 kif ukoll għal finijiet oħra li jaqgħu taħt il-GDPR, huwa obbligat jiżgura ruħu mill-assenza ta’ ambigwità fir-rigward tal-applikabbiltà ta’ wieħed jew ieħor minn dawn iż-żewġ atti tal-Unjoni għall-ġbir ta’ data sensittiva.
Barra minn hekk, fir-rigward ta’ eventwali traspożizzjoni inkorretta tad-Direttiva 2016/680, invokata mill-qorti tar-rinviju, il-Qorti tal-Ġustizzja enfasizzat li din id-direttiva ma teżiġix li d-dispożizzjonijiet nazzjonali li jawtorizzaw l-ipproċessar ta’ data li taqa’ fil-kamp ta’ applikazzjoni tagħha jkunu jinkludu riferiment għall-imsemmija direttiva. Hija ppreċiżat li, meta l-leġiżlatur nazzjonali jipprevedi l-ipproċessar ta’ data bijometrika u ġenetika minn awtoritajiet kompetenti li tista’ taqa’ fil-kamp ta’ applikazzjoni ta’ din id-direttiva, jew dak tal-GDPR, huwa jista’, għal raġunijiet ta’ ċarezza u ta’ preċiżjoni, jirreferi espliċitament, minn naħa, għad-dispożizzjonijiet tad-dritt nazzjonali li jiżguraw it-traspożizzjoni ta’ din id-direttiva u, min-naħa l-oħra, għall-GDPR, mingħajr ma huwa obbligat isemmi l-imsemmija direttiva. Madankollu, fil-każ ta’ kontradizzjoni apparenti bejn id-dispożizzjonijiet nazzjonali li jawtorizzaw l-ipproċessar tad-data inkwistjoni u dawk li jidhru li jeskluduh, il-qorti nazzjonali għandha tagħti lil dawn id-dispożizzjonijiet interpretazzjoni li tippreżerva l-effett utli tad-Direttiva 2016/680.
Sussegwentement, il-Qorti tal-Ġustizzja ddeċidiet li d-Direttiva 2016/680 (
5
) u l-Karta (
6
) ma jipprekludux leġiżlazzjoni nazzjonali li tipprevedi li, fil-każ ta’ rifjut tal-persuna mixlija, b’reat intenzjonali suġġett għal prosekuzzjoni ex officio, li tikkoopera b’mod volontarju għall-ġbir tad-data bijometrika u ġenetika li tikkonċernaha għall-finijiet tar-reġistrazzjoni tagħha, il-qorti kriminali kompetenti tkun obbligata tawtorizza l-eżekuzzjoni forzata ta’ dan il-ġbir, mingħajr ma jkollha s-setgħa tevalwa jekk ikunux jeżistu motivi serji sabiex jitqies li l-persuna kkonċernata tkun wettqet ir-reat li fir-rigward tiegħu hija tkun mixlija, sakemm id-dritt nazzjonali jiggarantixxi sussegwentement l-istħarriġ ġudizzjarju effettiv tal-kundizzjonijiet ta’ din l-imputazzjoni, li minnhom tirriżulta l-awtorizzazzjoni għat-twettiq ta’ dan il-ġbir.
F’dan ir-rigward, il-Qorti tal-Ġustizzja fakkret li, skont id-Direttiva 2016/680 (
7
), l-Istati Membri għandhom jiżguraw li ssir distinzjoni ċara bejn id-data tal-kategoriji differenti ta’ persuni kkonċernati, b’tali mod li l-istess grad ta’ ndħil fid-dritt fundamentali tagħhom għall-protezzjoni tad-data personali tagħhom ma jiġix impost fuqhom mingħajr distinzjoni, tkun xi tkun il-kategorija li huma jagħmlu parti minnha. Madankollu, dan l-obbligu ma huwiex assolut. Barra minn hekk, sa fejn din id-direttiva tirreferi għall-kategorija ta’ persuni li fir-rigward tagħhom ikunu jeżistu raġunijiet serji sabiex wieħed jemmen li huma jkunu wettqu reat kriminali, il-Qorti tal-Ġustizzja ppreċiżat li l-eżistenza ta’ numru suffiċjenti ta’ provi tal-ħtija ta’ persuna tikkostitwixxi, bħala prinċipju, raġuni serja sabiex wieħed jemmen li hija tkun wettqet ir-reat inkwistjoni. Għalhekk, id-Direttiva 2016/680 ma tipprekludix leġiżlazzjoni nazzjonali li tipprevedi l-ġbir forzat tad-data tal-persuni li fir-rigward tagħhom jinġabru biżżejjed provi li huma jkunu ħatja li wettqu reat intenzjonali suġġett għal prosekuzzjoni ex officio u li jkunu ġew mixlija għal din ir-raġuni.
F’dak li jirrigwarda r-rispett tad-dritt għal protezzjoni ġudizzjarja effettiva, peress li l-qorti nazzjonali kompetenti, sabiex tawtorizza miżura ta’ eżekuzzjoni forzata tal-ġbir ta’ data sensittiva ta’ persuna mixlija, ma tistax tistħarreġ, fuq il-mertu, il-kundizzjonijiet għall-imputazzjoni tagħha, il-Qorti tal-Ġustizzja enfasizzat, b’mod partikolari, li t-tneħħija b’mod temporanju mill-istħarriġ tal-qorti tal-evalwazzjoni tal-provi li fuqhom tkun ibbażata l-imputazzjoni tal-persuna kkonċernata tista’ tirriżulta li tkun iġġustifikata matul il-fażi preliminari tal-proċeduri kriminali. Fil-fatt, tali stħarriġ, matul din il-fażi, jista’ jostakola l-iżvolġiment tal-investigazzjoni kriminali li matulha din id-data tinġabar u jista’ jillimita eċċessivament il-kapaċità tal-investigaturi li jidentifikaw ksur ieħor abbażi ta’ paragun ta’ din id-data mad-data miġbura waqt investigazzjonijiet oħra. Din il-limitazzjoni tal-protezzjoni ġudizzjarja effettiva għalhekk ma hijiex sproporzjonata, kemm-il darba d-dritt nazzjonali jiggarantixxi sussegwentement stħarriġ ġudizzjarju effettiv.
Fir-rigward tar-rispett, minn deċiżjoni ġudizzjarja li tawtorizza l-ġbir tad-data inkwistjoni, tad-dritt għall-preżunzjoni ta’ innoċenza, il-Qorti tal-Ġustizzja rrilevat, minn naħa, li, sa fejn, f’dan il-każ, dan il-ġbir kien limitat għall-kategorija ta’ persuni li r-responsabbiltà kriminali tagħhom ma tkunx għadha ġiet stabbilita, dan il-ġbir ma setax jitqies li kien ta’ natura li jirrifletti s-sentiment tal-awtoritajiet li dawn il-persuni kienu ħatja. Min-naħa l-oħra, il-fatt li l-qorti li għandha tiddeċiedi dwar il-ħtija tal-persuna kkonċernata ma tkunx tista’ tevalwa, f’dan l-istadju tal-proċeduri kriminali, in-natura suffiċjenti tal-provi li fuqhom tkun ibbażata l-imputazzjoni ta’ din il-persuna jikkostitwixxi garanzija tar-rispett tad-dritt tagħha għall-preżunzjoni ta’ innoċenza.
Fl-aħħar nett, il-Qorti tal-Ġustizzja kkonkludiet li d-Direttiva 2016/680 (
8
) tipprekludi leġiżlazzjoni nazzjonali li tipprevedi l-ġbir sistematiku ta’ data bijometrika u ġenetika ta’ kull persuna mixlija għal reat intenzjonali suġġett għal prosekuzzjoni ex officio għall-finijiet tar-reġistrazzjoni tagħha, mingħajr ma tipprevedi l-obbligu, għall-awtorità kompetenti, li tivverifika u li turi, minn naħa, jekk dan il-ġbir ikunx verament meħtieġ sabiex jintlaħqu għanijiet konkreti intiżi u, min-naħa l-oħra, jekk dawn l-għanijiet ikunux jistgħu jintlaħqu permezz ta’ miżuri li jkunu ta’ ndħil inqas għad-drittijiet u għal-libertajiet tal-persuna kkonċernata.
F’dan ir-rigward, il-Qorti tal-Ġustizzja enfasizzat li d-Direttiva 2016/680 hija intiża li tiżgura, fost affarijiet oħra, protezzjoni ikbar fir-rigward tal-ipproċessar ta’ data sensittiva, li tinkludi d-data bijometrika u ġenetika, sa fejn dan l-ipproċessar jista’ joħloq riskji sinjifikattivi għal-libertajiet u għad-drittijiet fundamentali. Ir-rekwiżit li dan l-ipproċessar għandu jkun awtorizzat “biss meta verament ikun meħtieġ”, għandu jiġi interpretat fis-sens li jiddefinixxi kundizzjonijiet imsaħħa ta’ legalità tal-ipproċessar ta’ din id-data sensittiva (
9
). Barra minn hekk, il-portata ta’ dan ir-rekwiżit għandha wkoll tiġi ddeterminata fid-dawl tal-prinċipji dwar l-ipproċessar tad-data, bħalma huma l-limitazzjoni tal-għanijiet u l-minimizzazzjoni tad-data.
F’dan il-kuntest, leġiżlazzjoni nazzjonali li tipprevedi l-ġbir sistematiku ta’ data bijometrika u ġenetika ta’ kull persuna mixlija b’reat intenzjonali suġġett għal prosekuzzjoni ex officio għall-finijiet tar-reġistrazzjoni tagħha hija, bħala prinċipju, kuntrarja għal dan ir-rekwiżit. Fil-fatt, hija tista’ twassal, b’mod indifferenzjat u ġġeneralizzat, għall-ġbir ta’ data tal-parti l-kbira tal-persuni mixlija peress li l-kunċett ta’ “reat kriminali intenzjonali suġġett għal prosekuzzjoni ex officio” huwa ta’ natura partikolarment ġenerali u jista’ japplika għal ħafna reati kriminali, indipendentement min-natura tagħhom, mill-gravità tagħhom, miċ-ċirkustanzi partikolari ta’ dawn ir-reati, mir-rabta possibbli tagħhom ma’ proċeduri pendenti oħrajn, mill-fedina penali tal-persuna kkonċernata jew mill-profil individwali tagħha.
(
1
)	Direttiva (UE) 2016/680 tal-Parlament Ewropew u tal-Kunsill tas‑27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal Kunsill 2008/977/ĠAI (ĠU 2016, L 119, p. 89, rettifika ĠU 2018, L 127, p. 6).
(
2
)	Artikolu 10(a) tad-Direttiva 2016/680 moqri fid-dawl tal-Artikolu 52 tal-Karta.
(
3
)	Regolament (UE) 2016/679 tal-Parlament Ewropew u tal-Kunsill tas‑27 ta’ April 2016 dwar il protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p. 1, rettifika ĠU 2018, L 127, p. 2, iktar ’il quddiem il-“GDPR”).
(
4
)	L-Artikolu 9 tal-GDPR u l-Artikolu 10 tad-Direttiva 2016/680, rispettivament.
(
5
)	Artikolu 6(a) tad-Direttiva 2016/680.
(
6
)	L-Artikoli 47 u 48 tal-Karta, li jistabbilixxu, rispettivament, id-dritt għal protezzjoni ġudizzjarja effettiva u l-prinċipju ta’ preżunzjoni ta’ innoċenza.
(
7
)	Artikolu 6 tad-Direttiva 2016/680.
(
8
)	Artikolu 10 tad-Direttiva 2016/680, moqri flimkien mal-Artikolu 4(1)(a) sa (c) u mal-Artikolu 8(1) u (2) tagħha.
(
9
)	Fid-dawl tal-kundizzjonijiet li jirriżultaw mill-Artikolu 4(1)(b) u (c) u mill-Artikolu 8(1) tad-Direttiva 2016/680.